
Κύριε Υπουργέ,
Η Εθνική Συνομοσπονδία Ατόμων με Αναπηρία (Ε.Σ.Α.μεΑ.), αποτελεί την τριτοβάθμια Οργάνωση των ατόμων με αναπηρία, με χρόνιες ή/και σπάνιες παθήσεις και των οικογενειών τους στη χώρα και αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας. 
Κύρια αποστολή της είναι η καταπολέμηση των διακρίσεων σε βάρος των ατόμων με αναπηρία, χρόνιες παθήσεις και των οικογενειών τους και η προώθηση, προστασία και απόλαυση των ανθρωπίνων και συνταγματικά κατοχυρωμένων δικαιωμάτων τους. Όσον αφορά στα ανθρώπινα δικαιώματα των ατόμων με αναπηρία, αυτά κατοχυρώνονται με τη Σύμβαση του Οργανισμού των Ηνωμένων Εθνών για τα Δικαιώματα των Ατόμων με Αναπηρίες, που η χώρα μας μαζί με το Προαιρετικό της Πρωτόκολλο επικύρωσε με τον Ν. 4074/2012.
Με την υπ’ αριθ. πρωτ. 1066/17.09.2016 επιστολή μας, σας είχαμε επισημάνει το ιδιαίτερα σοβαρό ζήτημα που προέκυψε από την παράλειψη, στο άρθρο 295 του νέου Κώδικα Τοπικής Αυτοδιοίκησης (ν. 5314/2026), της πρόβλεψης για προσαύξηση κατά 20% της αντιμισθίας των αιρετών με αναπηρία ή/και χρόνια πάθηση, η οποία προβλεπόταν στο προγενέστερο νομοθετικό πλαίσιο.
Στις 7 Οκτωβρίου 2026 δημοσιεύθηκε η ΚΥΑ 55473/07.10.2026 (ΦΕΚ Β΄ 6079/07.10.2026), με την οποία τροποποιήθηκε η ΚΥΑ 706/07.07.2026 και αποκαταστάθηκε η πρόβλεψη για προσαύξηση κατά 20% της αντιμισθίας των αιρετών οργάνων δήμων και περιφερειών με πιστοποιημένο ποσοστό αναπηρίας τουλάχιστον 67%.
Ωστόσο, στο προγενέστερο νομοθετικό πλαίσιο δεν προβλεπόταν κατώτατο όριο ποσοστού αναπηρίας για τη χορήγηση της συγκεκριμένης προσαύξησης, με αποτέλεσμα να μπορούν να υπαχθούν στη ρύθμιση και αιρετοί με ποσοστό αναπηρίας 50% και άνω.
Η ρύθμιση αυτή αποτελούσε ουσιαστικό μέτρο στήριξης της ισότιμης συμμετοχής των ατόμων με αναπηρία στην πολιτική και δημόσια ζωή. Η κατάργησή της δημιουργεί πρόσθετο εμπόδιο στην άσκηση των καθηκόντων των αιρετών με αναπηρία και δεν συνάδει με τις αρχές της ισότητας, της συμπερίληψης και της πλήρους και αποτελεσματικής συμμετοχής που κατοχυρώνει το άρθρο 29 της Σύμβασης του ΟΗΕ για τα Δικαιώματα των Ατόμων με Αναπηρίες, η οποία κυρώθηκε με τον ν. 4074/2012.
Επισημαίνουμε ότι σε σημαντικές νομοθετικές ρυθμίσεις που αφορούν την πρόσβαση των ατόμων με αναπηρία στην εργασία και την απασχόληση, όπως ο ν. 4765/2021 για τις διαδικασίες προσλήψεων μέσω ΑΣΕΠ και ο ν. 2643/1998 για την απασχόληση προστατευόμενων κατηγοριών, προβλέπεται, υπό τις ειδικότερες προϋποθέσεις τους, ποσοστό αναπηρίας τουλάχιστον 50%.
Για λόγους ίσης μεταχείρισης και συνοχής με το ευρύτερο θεσμικό πλαίσιο προστασίας των ατόμων με αναπηρία, ζητούμε την τροποποίηση της ΚΥΑ 55473/07.10.2026, ώστε η προσαύξηση κατά 20% της αντιμισθίας των αιρετών οργάνων δήμων και περιφερειών να χορηγείται σε όσους διαθέτουν πιστοποιημένο ποσοστό αναπηρίας τουλάχιστον 50%, όπως ίσχυε στο προγενέστερο καθεστώς, καθώς και την πρόβλεψη αναδρομικής ισχύος της ρύθμισης από την έναρξη εφαρμογής του νέου Κώδικα, ώστε να αποκατασταθούν και οι οικονομικές απώλειες που έχουν προκύψει από τον Ιούλιο του 2026.
Η ισότιμη συμμετοχή των ατόμων με αναπηρία στα κοινά αποτελεί κατοχυρωμένο δικαίωμα και η Πολιτεία οφείλει να διασφαλίζει ότι καμία νομοθετική μεταβολή δεν οδηγεί σε περιορισμό ή υποχώρηση των δικαιωμάτων που έχουν ήδη κατακτηθεί.
Αναμένοντας την άμεση ανταπόκρισή σας και τις ενέργειές σας επί του θέματος

Με εκτίμηση

Ο Πρόεδρος

Ι. Βαρδακαστάνης
Ο Γεν. Γραμματέας 


Β. Κούτσιανος


Πίνακας Αποδεκτών:

-  κ. Κυριάκο Μητσοτάκη, Πρωθυπουργό της Ελλάδος 
-  κ. Χρήστο – Γεώργιο Σκέρτσο, Υπουργό Επικρατείας & Αρμόδιο Συντονιστή της Κυβέρνησης για τα Δικαιώματα των Ατόμων με Αναπηρία 
-  κ. Βασίλειο-Πέτρο Σπανάκη, Υφυπουργό Εσωτερικών 
- κα Παρασκευή Χαραλαμπογιάννη, Υφυπουργό Εσωτερικών 
- Εθνική Αρχή Προσβασιμότητας 
- Οργανώσεις Μέλη ΕΣΑμεΑ

